Απολλώνιος ο Δύσκολος

Ο Απολλώνιος ο Δύσκολος ήταν σημαντικός αρχαίος Έλληνας γραμματικός από την Αλεξάνδρεια, που έζησε κατά τα μέσα του 2ου αιώνα μ.Χ. και θεωρείται ο θεμελιωτής του συντακτικού. Πατέρας του ήταν ο Μνησίθεος ο Αλεξανδρεύς.

Ο Απολλώνιος γεννήθηκε και δίδαξε στην Αλεξάνδρεια, ενώ ταξίδεψε και έζησε για ένα πολύ μικρό χρονικό διάστημα και στη Ρώμη. Αξιόλογες θεωρούνται οι παρακάτω εργασίες του Απολλωνίου, οι οποίες σώθηκαν:

 Περί αντωνυμιών
 Περί επιρρημάτων
 Περί συνδέσμων
 Περί συντάξεως σε 4 βιβλία

Οι παρακάτω εργασίες του χάθηκαν:

 Περί μερισμού των του λόγου μερών (4 βιβλία)
 Περί ονομάτων, ήτοι ονοματολογικόν
 Περί ρημάτων, ήτοι ρηματικόν  (5 βιβλία)

Το Περί συντάξεως εξέδωσε ο Αδαμάντιος Κοραής, ενώ κατά τη βυζαντινή και τη μετέπειτα εποχή θεωρήθηκε από τα βασικότερα έργα για την κατανόηση συντακτικών θεμάτων.

Ο Απολλώνιος υποστήριζε ότι η γραμματική είναι τέχνη. Οι απόψεις του δημιούργησαν σχολή και ο γιος του, Αίλιος Ηρωδιανός «ο Τεχνικός», συνέχισε τις εργασίες του. Το επώνυμο «Δύσκολος» δόθηκε στον Απολλώνιο είτε επειδή ήταν κακότροπος στον χαρακτήρα, είτε επειδή τα συγγράμματά του ήταν δυσκολονόητα. Μία τρίτη ερμηνεία είναι ότι είχε ιδιαίτερη ευχέρεια στο να επιλύει περίπλοκα γραμματικά και συντακτικά προβλήματα.

Πηγές
 Νέα Ελληνική Εγκυκλοπαίδεια «Χάρη Πάτση», τ. 6 (1973)
 Ιωάννης Κακαβούλιας: Ελληνική Γραμματολογία (αρχαία και βυζαντινή), εκδ. Νικόδημος, Αθήνα, σελ. 42

Εξωτερικοί σύνδεσμοι 
 Ιστοτόπος αφιερωμένος στον Απολλώνιο τον Δύσκολο

Αρχαίοι Έλληνες γραμματικοί